b"\n_START_ARTICLE_\nAtles Farnese\n_START_SECTION_\nDescripci\xc3\xb3\n_START_PARAGRAPH_\nL'Atles Farnese \xc3\xa9s una est\xc3\xa0tua de marbre d'1,85 m d'altura (2,1 m comptant-hi la base) que aguanta un globus de 65\xc2\xa0cm de di\xc3\xa0metre. Representa el tit\xc3\xa0 Atles aclaparat pel pes de la c\xc3\xa0rrega del cel, c\xc3\xa0stig a qu\xc3\xa8 l'havia condemnat Zeus. El globus mostra una representaci\xc3\xb3 de la nit, marcada per la pres\xc3\xa8ncia visible de les constel\xc2\xb7lacions a la superf\xc3\xadcie. S'hi representen en baix relleu 41 de les 48 constel\xc2\xb7lacions esmentades per l'astr\xc3\xb2nom grec Claudi Ptolemeu en el seu Almagest, tractat del segle II de la nostra era.\n_START_SECTION_\nL'Atles Farnese i el cat\xc3\xa0leg de les estrelles perdut\n_START_PARAGRAPH_\nEl 2005, en una reuni\xc3\xb3 de l'American Astronomical Society que va tenir lloc a San Diego, Bradley E. Schaefer, professor d'astronomia i astrof\xc3\xadsica a la Universitat de Louisiana, va manifestar que havia trobat una possible relaci\xc3\xb3 entre l'Atles Farnese i el cat\xc3\xa0leg d'estrelles perdut atribu\xc3\xaft a Hiparc de Nicea. Despr\xc3\xa9s d'une an\xc3\xa0lisi estad\xc3\xadstica derivada de la posici\xc3\xb3 de les constel\xc2\xb7lacions representades al globus, el professor nord-americ\xc3\xa0 conclou que \xc3\xa9s compatible amb la configuraci\xc3\xb3 de les estrelles visibles apareguda a l'\xc3\xa8poca d'aquest gran astr\xc3\xb2nom de l'antiga Gr\xc3\xa8cia."